Illum, il-Kummissjoni u r-Rappreżentant Għoli qed jivvalutaw x'passi se jieħdu biex jiġġieldu kontra d-diżinformazzjoni dwar il-pandemija tal-coronavirus u qed jipproponu x'se tkun it-triq 'il quddiem. Dan qed isir b'segwitu għal sejħa li għamlu l-mexxejja Ewropej f'Marzu 2020 biex b'mod determinat jiġġieldu kontra d-diżinformazzjoni u jsaħħu r-reżiljenza tas-soċjetajiet Ewropej. Flimkien mal-pandemija tal-coronavirus kien hemm mewġa enormi ta' informazzjoni falza jew qarrieqa, inkluż tentattivi biex entitajiet minn barra l-UE jinfluwenzaw id-dibattiti u liċ-ċittadini tal-UE. Il-Komunikazzjoni Konġunta tanalizza r-rispons immedjat u tipproponi azzjoni konkreta li tista' tittieħed malajr. Ir-Rappreżentant Għoli/il-Viċi President Josep Borrell qal: “Id-diżinformazzjoni fi żmien il-coronavirus tista' toqtol. Id-dmir tagħna huwa li nħarsu liċ-ċittadini billi nagħmluhom konxji dwar informazzjoni falza, u nikxfu l-atturi responsabbli li jinvolvu ruħhom fi prattiki bħal dawn. Fid-dinja mmexxija mit-teknoloġija tal-lum, fejn il-ġellieda ma jxejrux ix-xwabel iżda jużaw it-tastieri, u l-operazzjonijiet ta' influwenza u l-kampanji ta' diżinformazzjoni mmirati huma armi rikonoxxuti kemm ta' atturi statali kif ukoll ta' atturi mhux statali, l-Unjoni Ewropea qiegħda żżid l-attivitajiet u l-kapaċitajiet tagħha f'din il-ġlieda.” Il-Viċi President għall-Valuri u t-Trasparenza Věra Jourová stqarret: “L-Ewropa ntlaqtet minn mewġiet ta' diżinformazzjoni matul il-pandemija tal-Coronavirus. Dawn oriġinaw mill-UE stess kif ukoll minn barra l-UE. Sabiex niġġieldu kontra d-diżinformazzjoni, jeħtieġ li nimmobilizzaw lill-entitajiet rilevanti kollha, mill-pjattaformi online għall-awtoritajiet pubbliċi, kif ukoll nappoġġaw lill-verifikaturi tal-fatti u lill-midja indipendenti. Filwaqt li l-pjattaformi online ħadu passi pożittivi matul il-pandemija, huwa meħtieġ li jżidu l-isforzi tagħhom. L-azzjonijiet tagħna huma integrati ferm fid-drittijiet fundamentali, b'mod partikolari l-libertà tal-espressjoni u tal-informazzjoni.” Il-kriżi saret test li juri kif l-UE u s-soċjetajiet demokratiċi tagħha qed jindirizzaw l-isfida tad-diżinformazzjoni. L-aspetti li ġejjin huma kruċjali biex ikollna UE iktar b'saħħitha u iktar reżiljenti: Il-fehim: L-ewwel nett, importanti li ssir distinzjoni bejn il-kontenut illegali u l-kontenut li jagħmel il-ħsara iżda mhuwiex illegali. Imbagħad, hemm konfini mċajpra bejn id-diversi forom ta' kontenut falz jew qarrieqi: mid-diżinformazzjoni, li tkun intenzjonata, għall-miżinformazzjoni, li tista' ma tkunx intenzjonata. Il-motivazzjoni jaf tvarja minn operazzjonijiet immirati ta' influwenzar minn entitajiet minn barra l-UE għal raġunijiet purament ekonomiċi. Kull waħda minn dawn l-isfidi titlob rispons ikkalibrat. Barra minn hekk, jeħtieġ li tiġi pprovduta iktar data għall-iskrutinju pubbliku u li jittejbu l-kapaċitajiet analitiċi. Il-komunikazzjoni: Matul il-kriżi, l-UE intensifikat il-ħidma tagħha biex tinforma liċ-ċittadini dwar ir-riskji u biex ittejjeb il-kooperazzjoni ma' entitajiet internazzjonali oħra sabiex tiġi indirizzata d-diżinformazzjoni. Il-Kummissjoni ħadet ħsieb tikkonfuta l-għajdut dwar il-coronavirus, u dak li kkonfutat inqara iktar minn seba' miljun darba. Is-Servizz Ewropew għall-Azzjoni Esterna, flimkien mal-Kummissjoni, saħħaħ il-komunikazzjoni strateġika u d-diplomazija pubblika fil-pajjiżi terzi, inkluż fil-viċinat tal-UE. Entitajiet minn barra l-UE u ċerti pajjiżi terzi, b'mod partikolari r-Russja u ċ-Ċina, kienu involuti f'kampanji ta' diżinformazzjoni u f'operazzjonijiet immirati ta' influwenzar fl-UE, fil-viċinat tagħha, u globalment. Pereżempju, it-Task Force East Stratcom tas-SEAE identifikat u kixfet iktar minn 550 ġrajja ta' diżinformazzjoni minn sorsi favur ir-Russja fis-sit web kontra d-diżinformazzjoni msejjaħ EUvsDisinfo. Il-kooperazzjoni kienet pedament importanti tal-ġlieda kontra d-diżinformazzjoni: It-trasparenza: Il-Kummissjoni mmonitorjat mill-qrib l-azzjonijiet tal-pjattaformi online fil-qafas tal-Kodiċi ta' Prattika dwar id-Diżinformazzjoni. Jeħtieġ li jsiru sforzi addizzjonali, ikun hemm iktar trasparenza u jkun hemm lok biex wieħed ikun iktar obbligat jagħti rendikont ta' għemilu: L-iżgurar tal-libertà tal-espressjoni u tad-dibattitu demokratiku pluralistiku huwa ċentrali għar-rispons tagħna fir-rigward tad-diżinformazzjoni. Il-Kummissjoni se tkompli timmonitorja l-impatt tal-miżuri ta' emerġenza meħuda mill-Istati Membri, fil-kuntest tal-coronavirus, fuq il-liġi u l-valuri tal-UE. Il-kriżi ħarġet fid-dieher ir-rwol ta' midja libera u indipendenti bħala servizz essenzjali li jipprovdi informazzjoni affidabbli u b'fatti vverifikati liċ-ċittadini, u li jagħti kontribut biex jiġu salvati l-ħajjiet. L-UE se ssaħħaħ l-appoġġ tagħha għall-midja u għall-ġurnalisti indipendenti fl-UE u madwar id-dinja. Il-Kummissjoni qed tappella biex l-Istati Membri jintensifikaw l-isforzi tagħhom biex jiżguraw li l-ġurnalisti jkunu jistgħu jaħdmu b'mod sikur, u biex jużaw bl-aħjar mod ir-rispons ekonomiku tal-UE u l-pakkett ta' rkupru tagħha biex jappoġġaw il-midja li ġiet affettwata bil-kbir mill-kriżi, filwaqt li jirrispettaw l-indipendenza tal-ġurnalisti u tal-midja. L-għoti tas-setgħa liċ-ċittadini, is-sensibilizzazzjoni taċ-ċittadini u ż-żieda tar-reżiljenza soċjetali jimplikaw li ċ-ċittadini jkunu jistgħu jipparteċipaw fid-dibattitu demokratiku billi jiġi ppreservat l-aċċess għall-informazzjoni u għal-libertà tal-espressjoni, u billi jiġu promossi l-litteriżmu medjatiku u l-informazzjoni taċ-ċittadini, inkluż il-ħsieb kritiku u l-ħiliet diġitali. Dan jista' jsir permezz ta' proġetti ta' litteriżmu medjatiku jew permezz ta' appoġġ għall-organizzazzjonijiet tas-soċjetà ċivili. Il-passi li jmiss L-azzjonijiet proposti llum se jagħtu kontribut għall-ħidma futura tal-UE rigward id-diżinformazzjoni, b'mod partikolari l-Pjan ta' Azzjoni Ewropew għad-Demokrazija u l-Att dwar is-Servizzi Diġitali. Sfond L-Unjoni Ewropea ilha tindirizza d-diżinformazzjoni b'mod attiv mill-2015. B'deċiżjoni tal-Kunsill Ewropew f'Marzu 2015 ġie stabbilit it-Task Force East StratCom tas-Servizz Ewropew għall-Azzjoni Esterna (SEAE). Fl-2016 ġie adottat il-Qafas Konġunt biex jiġi miġġieled it-theddid ibridu, u fl-2018 ġiet ippreżentata l-Komunikazzjoni Konġunta dwar iż-żieda tar-reżiljenza u t-tisħiħ tal-kapaċitajiet li jindirizzaw theddid ibridu. Il-Pjan ta' Azzjoni kontra d-Diżinformazzjoni ta' Diċembru 2018 iddeskriva l-erba' pilastri għall-ġlieda tal-UE kontra d-diżinformazzjoni: 1) it-titjib tal-kapaċitajiet ta' identifikazzjoni, ta' analiżi u ta' kxif tad-diżinformazzjoni; 2) it-tisħiħ tar-risponsi koordinati u konġunti, pereżempju permezz tas-Sistema ta' Twissija Bikrija; 3) il-mobilizzazzjoni tas-settur privat biex tiġi indirizzata d-diżinformazzjoni; 4) is-sensibilizzazzjoni u t-titjib tar-reżiljenza soċjetali. F'Ottubru 2018, Facebook, Google, Twitter u Mozilla ffirmaw il-Kodiċi ta' Prattika flimkien ma' assoċjazzjonijiet kummerċjali li jirrappreżentaw lill-pjattaformi online, lill-industrija tar-reklamar, u lir-reklamaturi, bħala għodda awtoregolatorja biex tiġi indirizzata d-diżinformazzjoni. Microsoft issieħbet fil-Kodiċi fl-2019. Il-firmatarji ressqu l-awtovalutazzjonijiet f'Ottubru 2019. Il-Kummissjoni se tippubblika valutazzjoni komprensiva fil-ġimgħat li ġejjin. Fl-aħħar nett, f'Komunikazzjoni Konġunta ta' Ġunju 2019, il-Kummissjoni u r-Rappreżentant Għoli kkonkludew li filwaqt li l-elezzjonijiet Ewropej ta' Mejju 2019 ma kinux ħielsa mid-diżinformazzjoni, l-azzjonijiet meħuda mill-UE taw kontribut biex ikun hemm inqas lok għall-pajjiżi terzi biex jinfluwenzawhom kif ukoll biex jagħmlu kampanji kkoordinati biex jimmanipolaw l-opinjoni pubblika. Għal Iktar Informazzjoni Il-Komunikazzjoni Konġunta – Nindirizzaw id-diżinformazzjoni dwar il-COVID-19: x'inhuma l-fatti Skeda informattiva Is-sit web ta' rispons għall-coronavirus It-taqsima ddedikata għall-ġlieda kontra d-diżinformazzjoni matul il-pandemija tal-coronavirus Pariri lill-konsumaturi u lin-negozji dwar prattiki qarrieqa relatati mal-COVID-19 Is-sit web kontra d-diżinformazzjoni msejjaħ EUvsDisinfo – https://euvsdisinfo.eu/think-before-you-share/ Il-Pjan ta' Azzjoni kontra d-Diżinformazzjoni tal-2018 Il-Kodiċi ta' Prattika kontra d-Diżinformazzjoni Proġetti konfinanzjati mill-UE biex jiġu appoġġati l-libertà tal-midja u l-pluraliżmu